b'\n_START_ARTICLE_\nJim Thorpe\n_START_SECTION_\nOlympialaiset\n_START_PARAGRAPH_\nVuonna 1912 Thorpe osallistui moniottelun olympiakarsintoihin ja p\xc3\xa4\xc3\xa4si edustamaan maataan Tukholman olympiakisoihin 1912. Tukholmassa ohjelmassa oli viel\xc3\xa4 miehill\xc3\xa4 viisiottelu, ja Thorpe voitti sen ylivoimaisesti. H\xc3\xa4n hypp\xc3\xa4si pituutta 707, heitti keih\xc3\xa4st\xc3\xa4 46,41, juoksi 200 metri\xc3\xa4 aikaan 22,9, heitti kiekkoa 35,57 ja kellotti 1 500 metrill\xc3\xa4 ajan 4.44,8. H\xc3\xa4n osallistui my\xc3\xb6s erikoislajeista pituushyppyyn, jossa sijoittui seitsem\xc3\xa4nneksi ja korkeushyppyyn, jossa tuloksena oli viides sija._NEWLINE_Thorpe osallistui my\xc3\xb6s kymmenotteluun, jossa h\xc3\xa4n oli t\xc3\xa4ysin ylivoimainen. Kisojen toinen kultamitali tuli l\xc3\xa4hes 700 pisteen erolla hopealle sijoittuneeseen is\xc3\xa4nt\xc3\xa4maan ennakkosuosikkiin Hugo Wieslanderiin. Kymmenottelussa (lajit silloisessa suoritusj\xc3\xa4rjestyksess\xc3\xa4) h\xc3\xa4n juoksi 100 metri\xc3\xa4 aikaan 11,2, hypp\xc3\xa4si pituutta 679, ty\xc3\xb6nsi kuulaa 12,59, hypp\xc3\xa4si korkeutta 187, juoksi 400 metri\xc3\xa4 aikaan  52,2, heitti kiekkoa 36,98 ja juoksi 110 metrin aitajuoksussa ajan 15,6, hypp\xc3\xa4si seiv\xc3\xa4st\xc3\xa4 325, heitti keih\xc3\xa4st\xc3\xa4 45,70 ja juoksi 1\xc2\xa0500 metri\xc3\xa4 aikaan 4,40,1. Tarina kertoo, ett\xc3\xa4 h\xc3\xa4nen piikkarinsa olisi varastettu kesken ottelun, ja h\xc3\xa4n olisi joko ly\xc3\xb6nyt keng\xc3\xa4npohjiinsa nauloja tai otellut paljain jaloin. Ruotsin kuningas Kustaa V totesi Thorpen olevan maailman suurin urheilija.\n_START_SECTION_\nAmmattilaisuus\n_START_PARAGRAPH_\nVuoden 1913 tammikuussa amerikkalaisissa sanomalehdiss\xc3\xa4 paljastettiin Thorpen pelanneen baseballia ammattilaisena, mink\xc3\xa4 seurauksena Amerikan amat\xc3\xb6\xc3\xb6riurheiluliitto vei h\xc3\xa4nen amat\xc3\xb6\xc3\xb6rioikeutensa. Samalla Kansainv\xc3\xa4linen olympiakomitea otti h\xc3\xa4nelt\xc3\xa4 pois olympialaisista voittamansa kultamitalit ja mit\xc3\xa4t\xc3\xb6i h\xc3\xa4nen tuloksensa. N\xc3\xa4in voittajaksi nousi ruotsalainen Wieslander. _NEWLINE_Thorpe ryhtyi j\xc3\xa4lleen pelaamaan baseballia. H\xc3\xa4n pelasi New York Giantsissa, Cincinnati Redsiss\xc3\xa4 ja Boston Bravessa. Lis\xc3\xa4ksi h\xc3\xa4n pelasi amerikkalaista jalkapalloa kaikkiaan kuudessa joukkueessa, muun muassa Canton Bulldogsissa sek\xc3\xa4 intiaaneista koostuneessa Oorang Indiansissa. Jalkapallon j\xc3\xa4lkeen h\xc3\xa4n vaihtoi koripalloon, jota pelasi kaksi vuotta Jim Thorpe and His World-Famous Indiansissa. Palloilu-ura kesti vuoteen 1929 saakka, mink\xc3\xa4 j\xc3\xa4lkeen h\xc3\xa4n meni naimisiin kolme kertaa, sai kahdeksan lasta, alkoholisoitui ja n\xc3\xa4ytteli elokuvissa, muun muassa yhdess\xc3\xa4 Burt Lancasterin kanssa. Useimmiten h\xc3\xa4n esitti intiaanip\xc3\xa4\xc3\xa4llikk\xc3\xb6\xc3\xa4 l\xc3\xa4nnenelokuvissa. _NEWLINE_28. maaliskuuta 1953 Thorpe kuoli syd\xc3\xa4nhalvaukseen kotonaan Lomitassa, Kaliforniassa. 70 vuotta Tukholman kisojen ja l\xc3\xa4hes 30 vuotta h\xc3\xa4nen kuolemansa j\xc3\xa4lkeen, vuoden 1982 syksyll\xc3\xa4, Kansainv\xc3\xa4linen olympiakomitea palautti Thorpen olympiasuoritusten arvon._NEWLINE_Vuonna 2007 ESPN sijoitti Jim Thorpen seitsem\xc3\xa4nneksi listallaan 1900-luvun suurimmista pohjoisamerikkalaisista urheilijoista.'